Անցումային խորհրդարան չի լինելու, որեւէ նման տրամադրվածություն կամ քաղաքական պլան չկա գծված: Այս մասին ԱԺ-ում լրագրողների հետ զրույցում նշեց ԵԼՔ խմբակցության պատգամավոր Ալեն Սիմոնյանը: Նա նշեց, որ «Իմ քայլը» դաշինքի ցուցակում չեն լինելու այն մարդիկ, որոնք անհանգստացնում են հանրությանն ու սոցցանցերի օգտատերերին. «ՀՀԿ-ից լինելու է 2-3 մարդ, որոնք ներկայացնում են համայնք, չեն հանդիսանում ՀՀԿ անդամներ: Որեւէ օդիոզ դեմք, որեւէ գործարար, որեւէ մարդ, որ տանիք է փնտրել, չի լինելու եւ չկա մեր ցուցակում: Այն բաղկացած է հանրությանը հայտնի մարդկանցով, մեր քաղաքական թիմով, ով ձեզ հետ միասին փողոցներ է փակել, այս տարիների ընթացքում աչքի է ընկել եւ իր ակտիվությամբ, հանրությանը հուզող հարցեր է բարձրացրել»,-հայտարարեց Ալեն Սիմոնյանը: